钦定古今图书集成/明伦汇编/宫闱典/第127卷 > 刘腾
## 钦定古今图书集成/明伦汇编/宫闱典/第127卷 > 刘腾

按《魏书阉官传》：“腾字青龙，本平原城民，徙属南兖州
之谯郡。幼时坐事受刑，补小黄门，转中黄门。高祖之
在悬瓠，腾使诣行所，高祖问其中事，腾具言幽后私
隐，与陈留公主所告符协。由是进冗从仆射，仍中黄
门。后与茹皓使徐兖，采召民女。及还，选中给事，稍迁
中尹、中常侍，特加龙骧将军。后为大长秋卿、金紫光”
禄大夫、太府卿。肃宗践极之始，以腾预在宫卫，封开
国子，食邑三百户。是年，灵太后临朝，以与于忠保护
之勋，除崇训太仆，加中侍中，改封长乐县开国公，食
邑一千五百户。拜其妻魏氏为钜鹿郡君。每引入内，
受赏赉亚于诸主外戚。所养二子为郡守、尚书郎。腾
曾疾笃，灵太后虑或不救，迁卫将军、仪同三司，馀官
仍旧。后疾瘳，腾之拜命，肃宗尝为临轩，会其日大风，
寒甚而罢，乃遣使持节授之。腾幼充宫役，手不解书，
裁知署名而已。奸谋有馀，善射人意。灵太后临朝，特
蒙进宠，多所干托，内外碎密，栖栖不倦。洛北永桥，太
上公、太上君及城东三寺，皆主修营。吏部尝望腾意，
奏“其弟为郡带戍，人”资乖越。清河王怿抑而不与，腾
以为恨，遂与领军元乂害怿，废灵太后于宣光殿。宫
门昼夜长闭，内外断绝。腾自执管钥，肃宗亦不得见，
裁听传食而已。太后服膳俱废，不免饥寒，又使中常
侍贾粲假言持肃宗书，密令防察。乂以腾为司空公，
表里擅权，共相树置。乂为外御，腾为内防，迭直禁闼，
共裁刑赏。腾遂与崔光同受诏，乘步挽出入殿门。四
年之中，生杀之威，决于腾、乂之手。八座九卿，旦造腾
宅，参其颜色，然后方赴省府。亦有历日不能见者。公私属请，唯在财货。舟车之利，水陆无遗；山泽之饶，所
在固护。剥削六镇，交通互市，岁入利息，以巨万计。又
颇役嫔御，时有征求，妇女器物，公然受纳。逼夺邻居，
广开室宇，天下咸患苦之。正光四年三月，薨于位，年
六十。赐帛七百匹，钱四十万，蜡二百斤，鸿胪少卿护
丧事，中官为义息衰绖者四十馀人。腾之初治宅也，
奉车都尉周特为之筮，不吉，深谏止之，腾怒而不用。
特告人曰：“必困于三月、四月之交。”至是果死，厅事甫
成，陈尸其下。追赠使持节、骠骑大将军、太尉公、冀州
刺史。腾之葬日，阉官为义服，杖绖衰缟者以百数，朝
贵皆从，轩盖填塞，相属郊野。魏初以来，权阉存亡之
盛莫及焉。灵太后反政，追夺爵位，发其冢，散露骸骨，
没入财产。后腾所养一子叛入萧衍，太后大怒，因徙
腾馀养于北裔。寻遣密使追杀之于汲郡。